kaerle etc. ic doen te wetene allen iegenwoirdich ende
toecommende dat wy ontfaen hebben de oitmoedige supplicatie
van symon de witte, arm scamel jonckgeselle scipper knecht
dienende den scippers byden reysen om loon, poorter onser stadt van
bruessel inhoudende hoe dat up sinte mertens dach xvc xlix lestleden
saten ende droncken een gelach biers teppegem aen die brugge
in onse lande van brabant ten huyse van jan verbeelen, jan
ghestels metten suppliant synen knecht philips de kempenen$$$
ende wylen jan remaes alsaer in tgelach de voirs. jan
ghestels veylde philippen de kempenen$$$ een pleytscip te coope
ende specificeerde de selve kempenen$$ allet tgene des hy
metten selver scepe begeerde te hebben te wetene fock
ende topseyl daertoe deselve jan seyde ic salt u alsoe
vercoopen ende ten eynde dat ghy seeght dat ic u
bedriegen wille soe ben ic te vreden dat die gene dien de coop=
manscap beront$$ met eenen scellinc eens dat int tgelach te geven sal mnge$$$
u lieden ende vanden selver coopmanscap verlaten zyn ende naer dien die voirs. jan
gestels den voirs. kempenen$$$ op ten voirs. conditien scip hadde geloeft zyn zy
die coopmanscap eens geworden ende gaff die voirs. philips alsoe int
gelach eenen scellinc ende begonste de voirs. suppliant die voerweerde oft
contract vander coopmanscap tot hueren versoucke te scrivene ende die
onder handen hebbende aenmerckende dat deselve jan gestels wilde daer vuyt
sommige dingen reserveren meer dan daer ondersproken was inden coop ende
hy suppliant met synen scryven begeerde elcken te voldoene om namaels daer
van gheen verwijt te hebbene want hij suppliant deselven dach den eenen scipper
diende ende des anderen daeghs den anderen om gelt murmureerde onder
tgeselschap seggende ter goeder meyninge daer is noch al meer in tscip
dan de voirs. philips geheyscht heeft noemende die gereetscap die hij
vergheten hadde te heysschene seggende daeromme dat die selve jan
gestels den voirs. philips ongelijk doen wilde dwelck hij philips nyet
en conste gelyden dwelck bij den voirs. philips gehoort zijnde seyde
wat eyst dan ick ben te vreden met dat ick gecocht hebbe wat
heeft er yemant mede te doene daerop jan gestels antwoirde al en
hebbe ick hem tgene des hij nyet geeischt of begeert en heeft
toegeseyt indyen hijt begeert ic salt hem geven ende die voirs.
jan verbeelen oyck daerinne sprekende seyde totten voirs. suppliant
als zij beyde te vreden zijn wat hebben wij ons dys te moeyen
ick houts mij aenden lyffcoop oft ic peyse dat ghy tscip zelve
gerne coopen sout waerop hij suppliant antwoirde ick en hebbe
geen goet om tselve te coopene en ick ben noch veele te jonck
ende deselve jan verbeelen presenteerde den suppliant waertoe te leenen
een oft twee ponden groot vlaams ende naerdien deselve woerden aldaer
waeren geresen is die voirs. jan gestels achter vuyt gegaen om
sijn water te rysene aldaer hij marien vermeren de weerdinne
vont die tot hem soude geseyt hebben moonken de witte denoterende
den suppliant seyt soe vele tegens die coopmanscap ick peysse dat
hij tscip tselve wilt coopen want hij heeft die voirweerde die hij
begonst hadde te scriven int vuer geworpen dwelck hij nyet gedaen$$$
en soude hebben alsoe mij dunckt indien ghij hem tscip nyet toe
geseyt of te coope geveylt en hadt dwelck die voirs. jan
gestels hoorende ende verwermpt van bloede heeft hij van buyten
innecommende den suppliant gevraecht dese oft gelycke woerden in
gramscape ghij plat luysken wat hebt ghij daermede te doene wat
ick vercoope waerom hebdij die voerweerde int vier geworpen
daerop hij suppliant oyck hem stoorende seyde ghy moeght u moeder doen
ghij sijt een platluys wat heb ick met u te doene ghij doet
den man ongelijk ende met dyen taste die voirs. jan gestels
naer synen opstekere om den suppliant te grieven soe dat die suppliant
sijns lijfs besorgende om hem te defenderende namp eenen scakelhael
vande lighate$$$ ende de voirs. jan verbeelen tselve gewaer
wordene is hij ende met hem die huysvrouwe des voirs. gestels met
haer kindeken op haeren arm tusschen beyde geloopen om den voirs.
gestels te houdene ende de voorgenoemde jan verbeelen ende jan gestels int
houden al worstelende op malcanderen gevallen sijn waerover de voirs.
jan remaes die vuyten gelage gegaen was is in huys gecommen
meynende oyck tusschen beyden te gane soe heeft de voirs. suppliant
metten voirs. hale over die schoudere vander huysvrouwe desselfs jans
gestels gesmeten ende metten slage onverhoets onwetens ende onwillens
ten ongelucke den voirs. jan remaes int beschreet gaende op
thoeft geraect ende gequetst gerakende oyck mette selven slage den
selven jan gestels op sijn hooft dat den selven hael ontstucken spranck$$$
ende den voirs. jan remaes duer den selven slach int vier viel ende
werde die suppliant vuyter keukenen gestooten ende deselve jan
remaes vuyten vier gehaven zijnde ende tot hem selve commende
soude geseyde hebben jae moonken denoterende den suppliant ic gelove
u het sal noch gewroken worden van mij oft mijnen kinderen
ende hij suppliant alsoe vuyten huyse gestooten zijnde is int scip
vanden voirs. gestels geloopen halende sijn rappiere daermede
weder in huys meynende te commen maer die duere werde toe
gehouden van welcker quetsueren de voirs. jan remaes omtrent
drye weken daernaer deser werelt overleden is ten grooten
leet wesen vanden suppliant die welcke doer oitmoedige bede
ende bij middele van goeden brieven is gecommen tot eenen
minnelycken payse vanden vrienden des voirs. jan remaes
ende anders noynt bevonden en heeft dan dese suppliant en
is van goeden naem ende fame staende ten goeden geruchte ende
dat meer is nemmer meer bevonden sal wesen dat
hij suppliant metten selven wijlen jan remaes noynt eenigen
questien van gescillen tegens malcanderen gehadt hebben
dan altijts goede vrienden geweest zijn nochtans vreesende
riguer van justicien en soude de voirs. suppliant nyet dorren
oft willen hanteren oft frequenteren in ons landen ende
heerlicheden om sijn broot te winnen welck feyt de
voirnoemde suppliant inde maent van februario xvc l ons int
lange te kennen gegeven heeft gehadt ende daerop gehadt
hebbende tadvis van onsen amman van bruessele heeft ons
belieft gehadt den suppliant te vergeven tfeyt ende dootslach
boven geroert ende waerop doen expedieren onse oepene brieven
van remissie belast met amende civile ende interinemente
tert arbitrage ende luden van onsen rade in brabant gelyk
byden voirs. brieven breeder blycke mach dewelcke hy
vuyt versuemenisse negligerende ende mits dien dat hij buyten
slants geweest heeft binnen behoitlycken tyt nyet
gepresenteert noch versocht en heeft tvoirs. interinemente
anders nyet wetende dan hebbende sijnen brieven gelicht hij
en hadde geheelen voldaen sonder van eenigh interinemente
oft presentatie derselver brieven gehoort te hebben soe dat den tijt van van
interineren over langen tijt geexpireert is ende vreest de suppliant dat de voirs. brieven hem van egheender weerden sijn souden ende waeromme
en soude nyet dorren hanteren ende frequenteren in onse lande van
brabant ten zij dat onse meerder gracie hem verleent worde ons omme
deselve zeer oitmoedelijk biddende soe eyst dat wy dese saken over=
gemerct den voirs. suppliant geneycht wesende tsynder voirs. beden ende
suplicatien hebben inden gevalle als boven geremitteert quyte
gescholden ende vergeven, remitteren schelden quyte ende vergeven
vuyt onse sunderlinge gracien bij desen tfeyt ende dootslach boven
verclaert mitsgaders allen penen ende amende corporelle ende
criminelle daer inne hij hem overmits ende vuyt saken van
tgene des voirs. is tegens ons onse hoocheyt ende
justicie eenichsints mach hebben ontgaen ende hebben hem
dien aengaendde gerestitueert ende gestelt restituerende ende stellen
tot sijne goede fame ende name in onsen lande ende hertoch=
domme van brabant ende van overmaze ende oyck in onse voirs.
stadt van bruessele ende ammamme derselver ende anderen onser
landen ende heerlicheden ende tot sijnen ongeconfisqueerden goederen
indien hy eenige heeft gelyc als hij was voirden voirs. dootslach
imponerende hierop een eeuwich zwijgen ende silencie onsen procureur
generael ende allen anderen onsen rechteren justicieren ende officieren
onsen voirs. lants van brabant ende van overmaze wye zy zyn
satisfactie nochtans yerst ende alvoeren geen der partijen
geinteresseert indien die noch nyet gedaen en is civilijk
alleenlijk behoudende nochtans dat de voirn. suppliant gehouden
sal sijn tselve feyt ende dootslach tegens ons te beteren
civilyck naer die gelegentheyt vande mesdaed faculteyt
van sijnen goeden ende onse ordonnantie daerop gemaect ende
oick te betalen die redelijke costen van justicien indien
eenige daeromme geheven$$ naer gevolght $$ sijn ter taxatie
ende atbiterscepe van onsen lieven ende getrouwen den
cancellier ende luden van onsen rade in brabant die wij
daertoe committeren ontbieden daeromme ende bevelen den
voirn. van onsen rade in brabant dat voir hen geroepen die
ghene die daeromme behoiren sullen geroepen te zijne
sij procederen wel ende duechtelijk totter verificatie ende
interinemente van desen onsen iegenwoirdigen brieve naer
hinlieden vorme ende inhouden welck interinement deselve
suppliant schuldich sal sijn te versueken ende desen onsen brieff
henlieden presenteren binnen eenen halfven jaer naestcommende
naer date van desen op peyne te verliepen deffect van
dien ende dat geen ende de voirs. amende civile
ende costen van justicie getaxeert ende betaelt synde alst
behoort van welcker amende onsen ontfanger vanden
exploicken van ons voirs. rade off andere onse officier dient
behoeren sal gehouden werdt ontfanck te maken rekeninge bewys
ende reliqua te doene tot onsen prouffyte metten anderen penningen van
synen ontfange sy ons drossaet van brabant amptman van bruessele ende
alle anderen onse ende ondervassallen oft smaelre heeren, rechteren
justicieren ende officieren onsen voirs. lants van brabant ende van overmaze
hoedanige die sijn oft wesen mogen tegenwoirdich ende toecommende
hueren stedehouderen ende elck van hen soe hem dat toebehoeren
ende aengaen mach den voirs. suppliant van desen onsen tegenwoirdiger
gratien remissen ende quytsceldinge inder manieren voirscreven
peyselyck volcommelyck ende tot eeuwigen dagen doen ende laten
genyeten ende gebruyken sonder hem te doen noch te laten
geschien nu noch in toecommende tyde in lyfve noch in goeden
eenich hinder letsel oft moeyenisse ter contrarien maer indien
sijn lijff oft eenige van sijnen ongeconfisqueerden goeden
waren daeromme gevangelyk becommert oft gearresteert dat zij
die terstont stellen oft doen stellen tot volcommen slakinge
ende delivrancie want ons alsoe belieft ende ten eynde
dat dit goet vast ende gestadich blyven tot eeuwigen
dagen soe hebben wy ons zegel hier aen doen hangen
behoudelyk in andere saken ons recht ende eenyegelyk
tzijne in allen gegeven in onse stadt van bruessel
inde maent van januario int jaer ons heere duysent
vyfhondert ende tweenvyftich van ons keyserycke
txxxiije ende van onsen rycken van castille
ende andere txxxvije aldus gescreven op de plycke beyden
keyser in sijnen rade ende onderteekent l. de zoete
visa $$$
gecollationaert ende bevonden accorderende
met zijn originale by my
n. grauwe $$$